पाएं अपने शहर की ताज़ा ख़बरें और फ्री ई-पेपरडाउनलोड करें
पश्चिमी बंगाल में भाजपा कार्यकर्ताओं और लोकतंत्र की हत्या के विरोध में बुधवार दोपहर जिला भाजपा की ओर से पीडब्ल्यूडी विश्राम गृह के नजदीक धरना दिया गया। जिला अध्यक्ष राकेश शर्मा के नेतृत्व में इस धरने में हरियाणा भाजपा के पूर्व प्रदेश अध्यक्ष व पूर्व शिक्षा मंत्री प्रो. रामबिलास शर्मा, प्रदेश के सामाजिक न्याय एवं अधिकारिता राज्यमंत्री ओमप्रकाश यादव, अटेली के विधायक सीताराम यादव, प्रदेश सचिव मनीष मित्तल ने भाग लिया। वैक्सीन लगवाने के कारण नांगल चौधरी के विधायक डॉ.अभयसिंह इसमें शामिल नहीं हो सके। वहीं आज शहर ये चर्चा भी रही कि भाजपा नेताओं ने जिले में हेल्थ सुविधाओं के लिए भी इस तरह का धरना प्रदर्शन किया होता?
कमाल की बात यह रही कि जिले में लॉकडाउन के साथ ही धारा 144 लागू है। जिलाधीश के आदेशानुसार 4-5 से ज्यादा व्यक्ति एक स्थान पर एकत्र नहीं हो सकते, किंतु भाजपा की ओर से ना केवल धरना दिया गयाा, अपितु इस प्रदर्शन के लिए किसी भी प्रशासनिक अधिकारी से कोई अनुमति नहीं ली गई। पार्टी के वरिष्ठ नेता आए, धरने पर बैठे। चर्चा की, पर सरकारी नियमों की पालना करना भुला बैठे।
इस मौके पर रामबिलास शर्मा ने कहा कि पश्चिमी बंगाल में मतगणना के बाद व मतगणना से पहले भाजपा कार्यकर्ताओं पर तृणमूल कांग्रेस के कार्यकर्ताओं ने हमला कर दिया। इससे वहां पर अनेक भाजपा कार्यकर्ताओं की हत्या कर दी गई। जिसकी जितनी निंदा की जाए उतनी ही कम है।
राज्यमंत्री ओमप्रकाश यादव ने कहा कि प्रजातंत्र में किसी बात का कानून के दायरे में रहकर विरोध करना सबका अधिकार है, लेकिन जिस तरह पश्चिमी बंगाल में हुआ वह निंदनीय है। यादव ने कहा कि पश्चिमी बंगाल में भाजपा कार्यकर्ताओं की शहादत व्यर्थ नहीं जाएगी। अटेली के विधायक सीताराम यादव, जिला अध्यक्ष राकेश शर्मा व प्रदेश सचिव मनीष मित्तल ने भी पश्चिमी बंगाल में भाजपा कार्यकर्ताओं की हत्या की कड़े शब्दों में निंदा की।
दुकानें बंद तो, धरनास्थल पर लगा बैनर कहां से आया ?
जिले में लॉकडाउन है। इसके चलते जरूरत के सामान को छोड़कर सभी प्रकार के प्रतिष्ठान बंद हैं। प्रिंटिग, बैनर, पोस्टर व फ्लैक्स की दुकानों पर ताला लगा है। पुलिस प्रशासन सख्ती बरत रहा है, ऐसे में भाजपा द्वारा दिए गए धरने में दीवार पर लगा बैनर कहां से और इतनी जल्दी कैसे बना, यह सवाल वहां मौजूद लोगों के मन में छाया रहा।
किसी ने उत्तर जानना चाहा तो बात अनसुनी कर दी गई। मामला तूल पकड़ता देखकर भाजपा जिला अध्यक्ष राकेश शर्मा ने बाद में सफाई दी कि यह बैनर प्रदेश की ओर से बनाकर भेजा गया है। जब उनसे सवाल किया गया कि क्या प्रशासन से इस धरने के लिए कोई अनुमति ली गई थी तो उनका जवाब था कि कोविड-19 के चलते निर्धारित मापदंडों के तहत यह कार्यक्रम किया गया है।
एसडीएम बोले- कोई परमिशन धरने की नहीं ली गई
दूसरी ओर जब एसडीएम मनोज कुमार से पूछा गया कि क्या भाजपा की ओर से कोई अनुमति लेने की कार्रवाई की गई तो उनका जवाब था कि नहीं, उनसे कोई परमिशन नहीं ली गई। एसडीएम के अनुसार धारा 144 लागू है, ऐसे में 4 से ज्यादा लोगों का एक स्थान पर एकत्र होना ही गलत है।
इस पर कोई कार्रवाई किए जाने के सवाल पर उन्होंने कहा कि अभी उन्होंने इस संबंध में कोई फोटो नहीं देखी है। अगर नियमों का उल्लंघन हुआ है तो जरूर कार्रवाई की जाएगी। इस बाबत उपायुक्त अजय कुमार का पक्ष जानने के लिए कई बार संपर्क करने का प्रयास किया गया, किंतु संपर्क नहीं हो सका।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn